CELEX: 
Language: bg
Date: 2021-03-24 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение на Делегиран регламент (ЕС) № 1003/2013 и Делегиран регламент (ЕС) 2019/360 по отношение на годишните надзорни такси за 2021 г., начислени от Европейския орган за ценни книжа и пазари на регистрите на трансакции

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               В член 62 от Регламент (ЕС) № 1095/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски орган за ценни книжа и пазари)
                  1
                се предвижда приходите на Европейския орган за ценни книжа и пазари (ЕОЦКП) да се състоят от такси, плащани на ЕОЦКП в случаите, посочени в законодателството на Съюза, от вноски от националните публични органи, от субсидия от Съюза, от доброволни вноски от държавите членки или наблюдатели, както и от договорени такси за публикации, обучения и всякакви други услуги, предоставяни от ЕОЦКП, когато такива са изрично поискани от един или няколко компетентни органа.
            
            
               ЕОЦКП е надзорният орган в Съюза на регистрите на трансакции, които са инфраструктурите, натоварени със събирането и поддържането на данни за дериватите и сделките за финансиране с ценни книжа. В това си качество ЕОЦКП лицензира регистрите на трансакции и контролира спазването от тях на съответните нормативни изисквания. Регистрите на трансакции плащат на ЕОЦКП еднократна регистрационна такса и годишна надзорна такса.
            
            
               Таксите, които регистрите на трансакции плащат на ЕОЦКП, се изчисляват по два метода, всеки от които е предвиден в отделен делегиран регламент — първият обхваща дейността на тези регистри във връзка с дериватите
                  2
               , а вторият — във връзка с финансирането с ценни книжа
                  3
               . Комисията прие тези делегирани регламенти въз основа на техническото становище на ЕОЦКП, а самите актове се основават на принципите в член 72 от Регламента за европейската пазарна инфраструктура
                  4
                (РЕПИ) и в член 11 от Регламента относно сделките за финансиране с ценни книжа
                  5
                (Регламента за СФЦК): 
            
            
               –платените такси трябва изцяло да покриват необходимите разходи на ЕОЦКП по регистрацията, признаването и надзора на регистрите на трансакции; както и  
            
            
               –размерът на начислената на даден регистър на трансакции такса трябва да бъде съизмерим с неговия оборот. Освен това, що се отнася до РЕПИ, сред въведените с Регламент 2019/834
                  6
                („преразглеждане на РЕПИ по REFIT“) изменения съзаконодателят включи и разпоредба, според която начисляваната на регистър на трансакции такса трябва да покрива всички основателни административни разходи на ЕОЦКП по регистрирането на този регистър и по неговия надзор от ЕОЦКП.
            
            
               От 1 януари 2021 г. насам регистърът на трансакции в ЕС се промени значително. Само два от четирите регистъра на трансакции, установени в Обединеното кралство преди 1 януари 2021 г., прехвърлиха дейността си в ЕС и продължават да предоставят услугите си в Съюза. За тази цел те създадоха нови субекти, установени в ЕС. 
            
            
               През януари 2021 г. тези нови регистри на трансакции започнаха ефективно да упражняват дейност в Съюза. С цел тяхната надзорна такса да бъде съизмерима с действителния им оборот в ЕС за въпросната година, Комисията предлага във всеки от двата делегирани регламента (Делегиран регламент (ЕС) № 1003/2013 и Делегиран регламент (ЕС) 2019/360) да се включи нов член относно таксите, заплащани от регистрите на трансакции на ЕОЦКП. В този нов член следва да се предвиди специален референтен период за изчисляване на приложимия оборот, който да се използва при изчисляването на годишните такси, които регистрите на трансакции дължат на ЕОЦКП за 2021 г., за да се отразят по-добре промените, пред които са изправени регистрите на трансакции в ЕС. 
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Процедурни аспекти
            
            
               През ноември 2020 г. ЕОЦКП поиска от Комисията да промени методиката за изчисляване на годишните такси, които регистрите на трансакции дължат на ЕОЦКП за 2021 г. ЕОЦКП предложи референтният период за изчисляване на приложимия оборот на регистрите на трансакции да се промени от 2020 г. на януари—юни 2021 г. 
            
            
               Между 22 декември 2020 г. и 11 януари 2021 г. Комисията проведе писмена консултация с експертната група на Европейския комитет по ценни книжа (ЕГЕКЦК). В ЕГЕКЦК участват представители на държавите членки, на Европейската централна банка, на Секретариата на комисията по икономически и парични въпроси към Европейския парламент и на ЕОЦКП. Членовете на ЕГЕКЦК принципно подкрепиха предложения подход и нямаше сериозни възражения, въпреки че няколко държави членки предложиха алтернативни идеи за решаването на този въпрос. Една държава членка изрази опасения относно момента на промяна на методиката, която следва да влезе в сила през 2021 г., т.е. същата година, в която ще се прилага. Последиците от невъвеждане на предложените промени обаче оправдават необходимостта от спешно изменение на методиката за изчисляване на дължимите от регистрите на трансакции годишни такси за 2021 г. 
            
            
               Освен това, съгласно насоките за по-добро законотворчество, между 9 февруари 2021 г. и 9 март 2021 г. настоящият делегиран акт бе публикуван с цел получаване на обратна информация от обществеността. Комисията не получи обратна информация във връзка с предложения проект на делегиран акт.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               В член 1 се определя размерът на годишната надзорна такса за 2021 г., която регистрите на трансакции дължат за дейността си, обхваната от РЕПИ. 
            
            
               В член 2 се определя размерът на годишната надзорна такса за 2021 г., която регистрите на трансакции дължат за дейността си, обхваната от Регламента за СФЦК. 
            
            
               В член 3 се посочва датата на влизане в сила на акта. 
            
            
               4.ОЦЕНКА НА ВЪЗДЕЙСТВИЕТО
            
         
         
            
               Целта на предложените промени е таксите да се разпределят между отделните регистри на трансакции така, че да се спази принципът на съизмеримост, залегнал в РЕПИ и в Регламента за СФЦК, като същевременно на ЕОЦКП се позволи да възстанови всички свои разходи по надзора на регистрите на трансакции. Като възможни решения бяха разгледани следните три варианта:
            
            
               (1)да се добави приложимият оборот, генериран от новите регистри на трансакции в Съюза, към приложимия оборот на регистрите на трансакции, установени в Обединеното кралство, от същата група;
            
            
               (2)да се промени референтният период за приложимия оборот от януари—декември 2020 г. на януари—юни 2021 г.;
            
            
               (3)да не се променят действащите норми, а да се използват член 3, параграф 2 от Делегиран регламент (ЕС) № 1003/2013 и член 2, параграф 4 от Делегиран регламент (ЕС) 2019/360, които позволяват на ЕОЦКП да екстраполира стойностите на приложимия оборот за броя месеци, през които регистърът на трансакции е извършвал дейност през година n-1, за цялата година n-1, когато регистърът на трансакции не е упражнявал дейност през цялата година.
            
            
               Първият вариант е проблематичен, тъй като не отразява напълно принципа на съизмеримост в случаите, когато дейността на регистъра на трансакции в Обединеното кралство не е прехвърлена към ЕС или е прехвърлена частично, докато другата дейност остава в Обединеното кралство. Всъщност добавянето на данните на регистрите на трансакции от Съюза към данните на техните дъщерни дружества в Обединеното кралство би могло да доведе до по-голям обем, отколкото е реалният обем на дейност на новите регистри на трансакции в Съюза. Освен това регистрите на трансакции в Съюза биха могли да възразят срещу предоставянето на ЕОЦКП, в качеството му на европейски надзорен орган, на информация за приходите на своите дъщерни дружества в Обединеното кралство, които от 1 януари 2021 г. насам се намират в трета държава. Не е ясно и дали този подход е в пълно съответствие с настоящата формулировка на разпоредбите. Изложените проблеми биха попречили на този вариант да доведе до достатъчна съизмеримост, поради което той бе отхвърлен. 
            
            
               Третият вариант също е проблематичен предвид принципа на съизмеримост. Ако прехвърлянето на стопанска дейност от регистрите на трансакции в Обединеното кралство към новорегистрираните регистри на трансакции в Съюза е било извършено едва на 1 януари 2021 г., едно екстраполиране на (несъществуващ или нисък) оборот от 2020 г. няма да даде подходяща представа за дейността за 2021 г. При описания сценарий, за да се възстановят изцяло надзорните такси на ЕОЦКП, регистрите на трансакции в Съюза, действащи в ЕС преди 1 януари 2021 г., ще трябва да бъдат таксувани несъразмерно, като в крайна сметка върху тях ще падне почти цялото бреме на годишната надзорна такса през 2021 г., въпреки че те могат и да не са източникът на всички надзорни разходи на ЕОЦКП за 2021 г. На практика, предвид факта, че в проектобюджета на ЕОЦКП за 2021 г.
                  7
                е разчетена такса от регистрите на трансакции в размер на над 3,6 млн. евро, ако Делегиран регламент (ЕС) № 1003/2013 и Делегиран регламент (ЕС) 2019/360 не бъдат изменени, всеки един от двата нови регистъра на трансакции ще плати обща годишна такса в размер на 60 000 евро (за дейността си във връзка с дериватите и със сделките за финансиране с ценни книжа), а останалите 3,5 млн. евро ще трябва да бъдат платени от двата регистъра на трансакции в Съюза, действащи преди 1 януари 2021 г. Иначе бюджетните разчети на ЕОЦКП с оглед на надзора върху регистрите на трансакции ще трябва да бъдат значително намалени, което вероятно ще има по-дългосрочно въздействие след 2021 г. и ще създаде риск от неадекватен надзор поради недостиг на надзорни ресурси. 
            
            
               Следователно този вариант съдържа значителни недостатъци при описания сценарий, както във връзка със съизмеримостта, така и с подходящия надзор върху регистрите на трансакции. 
            
            
               Накрая, вторият вариант не съдържа недостатъците на варианти 1 и 3. Той бе избран поради следните съображения:
            
            
               i) взетите данни са от текущата година, т.е. те отразяват реалния пазарен дял след Брексит;
            
            
               ii) при него се отразява новото разпределение на клиентите след излизането на Обединеното кралство от ЕС, при което регистрите на трансакции може да нямат правоприемник в ЕС, което ще принуди техните клиенти да се прехвърлят към други регистри на трансакции в Съюза;
            
            
               iii) подходът за взимане на данните от януари—юни бе използван при първоначалното прилагане на въведената с РЕПИ и Регламента за СФЦК уредба на регистрите на трансакции, когато нямаше данни за година n-1 (2014 г. — за РЕПИ и 2020 г. — за Регламента за СФЦК), които да се вземат за оценка. За този подход, следователно, вече има прецедент.
            
            
               5.ОТРАЖЕНИЕ НА ДЕЛЕГИРАНИЯ АКТ ВЪРХУ БЮДЖЕТА
            
            
               По силата на член 62 от Регламента за ЕОЦКП, член 72 от РЕПИ и член 11 от Регламента за СФЦК таксите, които регистрите на трансакции от Съюза плащат на ЕОЦКП, са част от бюджета на ЕОЦКП и следва да бъдат определяни така, че да позволят на ЕОЦКП да покрива изцяло необходимите си разходи по регистрирането и надзора на регистрите на трансакции. 
            
            
               Изменянето на Делегиран регламент (ЕС) № 1003/2013 и Делегиран регламент (ЕС) 2019/360 обаче не следва да породи нито последици за бюджета на ЕОЦКП, нито прекомерно въздействие върху регистрите на трансакции. Както бе изложено по-горе, чрез измененията таксите ще се разпределят между регистрите на трансакции от Съюза по съизмерим с оборота им начин. 
            
            
               Предложените изменения няма да се отразят върху субсидията от Съюза, вписана в общия бюджет на Европейския съюз (раздел „Комисия“), която ЕОЦКП получава като част от своите приходи по силата на член 62, параграф 1, буква б) от Регламент (ЕС) № 1095/2010. 
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 24.3.2021 година
            
            
               за изменение на Делегиран регламент (ЕС) № 1003/2013 и Делегиран регламент (ЕС) 2019/360 по отношение на годишните надзорни такси за 2021 г., начислени от Европейския орган за ценни книжа и пазари на регистрите на трансакции
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
         
         
            
               като взе предвид Договора за функционирането на Европейския съюз,
            
            
               като взе предвид Регламент (ЕС) № 648/2012 на Европейския парламент и на Съвета от 4 юли 2012 г. относно извънборсовите деривати, централните контрагенти и регистрите на трансакции
                  8
               , и по-специално член 72, параграф 3 от него,
            
            
               като взе предвид Регламент (ЕС) 2015/2365 на Европейския парламент и на Съвета от 25 ноември 2015 г. относно прозрачността при сделките за финансиране с ценни книжа и при повторното използване, и за изменение на Регламент (ЕС) № 648/2012
                  9
               , и по-специално член 11, параграф 2 от него,
            
            
               като има предвид, че:
            
            
               (1)Таксите, които регистрите на трансакции плащат на ЕОЦКП, се изчисляват по методиката, предвидена в Делегиран регламент (ЕС) № 1003/2013 и в Делегиран регламент (ЕС) 2019/360. Предвиденият в посочените делегирани регламенти референтен период за приложимия оборот е годината, предхождаща годината на получаване на приходите.
            
            
               (2)На 1 февруари 2020 г. Обединеното кралство се оттегли от Европейския съюз и от Европейската общност за атомна енергия. В съответствие с преходния период, определен в член 126 от Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия, считано от 31 декември 2020 г. правото на Съюза престана да се прилага спрямо Обединеното кралство и в неговите предели. 
            
            
               (3)Два установени в Обединеното кралство регистъра на трансакции прехвърлиха част от услугите и дейността си към Съюза, за да могат да продължат да ги предоставят на установените в Съюза контрагенти. Това значително промени броя на регистрите на трансакции, извършващи дейност в Съюза. 
            
            
               (4)Новите регистри на трансакции от Съюза започнаха ефективно да упражняват дейност в Съюза през януари 2021 г., като през 2020 г. почти нямаха дейност. Това обуславя незначителна годишна надзорна такса за 2021 г., въпреки че дейността им вероятно ще бъде значителна. Следователно годишната им надзорна такса за 2021 г. следва да се изчисли въз основа на техния приложим оборот през първата половина на 2021 г., така че да бъде съизмерима с действителния им оборот в Съюза. 
            
            
               (5)С цел да се позволи на ЕОЦКП да начисли на регистрите на трансакции съизмерими такси за 2021 г., като същевременно покрие всички свои разходи по техния надзор, е необходимо да се промени референтният период за изчисляване на дължимите от регистрите на трансакции на ЕОЦКП годишни такси за 2021 г. Съответните регистри на трансакции са регистрирани при ЕОЦКП съгласно Регламент (ЕС) № 648/2012 и Регламент (ЕС) 2015/2365, поради което измененията на този референтен период следва да бъдат въведени едновременно. 
            
            
               (6)Поради това Делегиран регламент (ЕС) № 1003/2013 и Делегиран регламент (ЕС) 2019/360 следва да бъдат съответно изменени. 
            
            
               (7) С цел да се улесни възможно най-бързо ефективният и ефикасен надзор и правоприлагане, настоящият регламент следва да влезе в сила спешно,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1 
               Изменение на Делегиран регламент (ЕС) № 1003/2013
            
            
               В Делегиран регламент (ЕС) № 1003/2013 се вмъква следният член 15а:
            
            
               „Член 15а 
               Годишна такса за надзор за 2021 г. за регистрите на трансакции, регистрирани към 31 декември 2020 г.
            
            
               1.Регистрите на трансакции, регистрирани при ЕОЦКП към 31 декември 2020 г., дължат годишна надзорна такса за 2021 г. в размер, изчислен в съответствие с член 7. За целите на член 7, параграф 2, буква в) обаче приложимият оборот на регистрите на трансакции се изчислява в съответствие с параграф 2.
            
            
               2.За целите на параграф 1 приложимият оборот на регистър на трансакции е сборът на една трета от всеки от следните елементи:
            
            
               а)генерираните между 1 януари 2021 г. и 30 юни 2021 г. от регистъра на трансакции приходи от основните функции по централизирано събиране и поддържане на данни за деривати, разделени на общите генерирани от всички регистрирани регистри на трансакции приходи между 1 януари 2021 г. и 30 юни 2021 г. от основните функции по централизирано събиране и поддържане на данни за деривати;
            
            
               б)броя на сделките, отчетени пред регистъра на трансакции между 1 януари 2021 г. и 30 юни 2021 г., разделен на общия брой на сделките, отчетени пред всички регистрирани регистри на трансакции между 1 януари 2021 г. и 30 юни 2021 г.;
            
            
               в)броя на записаните неприключили сделки към 30 юни 2021 г., разделен на общия брой неприключили сделки към 30 юни 2021 г., записани от всички регистрирани регистри на трансакции.
            
         
         
            
               3.Размерът на посочената в параграф 1 годишна надзорна такса се намалява със сумата, която регистърът на трансакции вече е платил по силата на член 11, параграф 1 преди [Служба за публикации: въвежда се датата на влизане в сила на настоящия регламент].
            
            
               Когато сумата, която регистърът на трансакции вече е платил по силата на член 11, параграф 1 преди [Служба за публикации: въвежда се датата на влизане в сила на настоящия регламент], е по-висока от годишната надзорна такса, изчислена в съответствие с параграф 1, ЕОЦКП възстановява разликата на регистъра на трансакции.
            
            
               4.Чрез дерогация от член 11, параграф 1 годишната надзорна такса за 2021 г. за посочените в параграф 1 регистри на трансакции става изискуема на 31 октомври 2021 г.
            
            
               5.Най-малко 30 дни преди датата на плащане ЕОЦКП изпраща на посочените в параграф 1 регистри на трансакции искане за плащане на годишната надзорна такса за 2021 г.
            
            
               6.След като отчетите за 2021 г. бъдат одитирани, посочените в параграф 1 регистри на трансакции съобщават на ЕОЦКП посочените в член 3, параграф 1 показатели за 2021 г.
            
            
               Регистрите на трансакции дължат всяка разлика между действително платената годишна надзорна такса за 2021 г. и годишната надзорна такса, която е щяла да бъде дължима за 2021 г., ако приложимият оборот е бил изчислен въз основа на показателите, съобщени по силата на първа алинея.
            
            
               При евентуалното дължимо по силата на втора алинея допълнително плащане ЕОЦКП изпраща искане за извършването му най-малко 30 дни преди съответната дата на плащане.
            
            
               Член 2 
               Изменение на Делегиран регламент (ЕС) 2019/360
            
            
               В Делегиран регламент (ЕС) 2019/360 се вмъква следният член 15а:
            
            
               „Член 15а 
               Годишна надзорна такса за 2021 г. за регистрите на трансакции, регистрирани към 31 декември 2020 г.
            
            
               1.Регистрите на трансакции, регистрирани при ЕОЦКП към 31 декември 2020 г., дължат годишна надзорна такса за 2021 г. в размер, изчислен в съответствие с член 6. За целите на член 6, параграф 2, буква б) обаче приложимият оборот на регистрите на трансакции се изчислява в съответствие с параграф 2.
            
            
               2.За целите на параграф 1 приложимият оборот на регистър на трансакции е сборът на:
            
            
               –приходите от основните функции по централизирано събиране и поддържане на данни за СФЦК, генерирани от регистъра на трансакции между 1 януари 2021 г. и 30 юни 2021 г.; и
            
            
               –приложимите приходи от допълнителните услуги по член 2, параграфи 1 и 2, генерирани от регистъра на трансакции между 1 януари 2021 г. и 30 юни 2021 г. 
            
            
               разделен на сбора на:
            
            
               –общите приходи от основните функции по централизирано събиране и поддържане на данни за СФЦК, генерирани от всички регистрирани регистри на трансакции между 1 януари 2021 г. и 30 юни 2021 г.; и
            
            
               –приложимите приходи от допълнителните услуги по член 2, параграфи 1 и 2, генерирани от всички регистрирани регистри на трансакции между 1 януари 2021 г. и 30 юни 2021 г.
            
            
               3.Размерът на посочената в параграф 1 годишна надзорна такса се намалява със сумата, която регистърът на трансакции вече е платил по силата на член 10, параграф 1 преди [Служба за публикации: въвежда се датата на влизане в сила на настоящия регламент].
            
            
               Когато сумата, която регистърът на трансакции вече е платил по силата на член 10, параграф 1 преди [Служба за публикации: въвежда се датата на влизане в сила на настоящия регламент], е по-висока от годишната надзорна такса, изчислена в съответствие с параграф 1, ЕОЦКП възстановява разликата на регистъра на трансакции.
            
            
         
         
            
               4. Чрез дерогация от член 10, параграф 1 годишната надзорна такса за 2021 г. за посочените в параграф 1 регистри на трансакции става изискуема на 31 октомври 2021 г.
            
            
               5.Най-малко 30 дни преди датата на плащане ЕОЦКП изпраща на посочените в параграф 1 регистри на трансакции искане за плащане на годишната надзорна такса за 2021 г.
            
            
               6.След като отчетите за 2021 г. бъдат одитирани, посочените в параграф 1 регистри на трансакции съобщават на ЕОЦКП посочените в член 2, параграф 3 показатели за 2021 г.
            
            
               Регистрите на трансакции дължат всяка разлика между действително платената годишна надзорна такса за 2021 г. и годишната надзорна такса, която е щяла да бъде дължима за 2021 г., ако приложимият оборот е бил изчислен въз основа на показателите, съобщени по силата на първа алинея.
            
            
               При евентуалното дължимо по силата на втора алинея допълнително плащане ЕОЦКП изпраща искане за извършването му най-малко 30 дни преди съответната дата на плащане.
            
            
               Член 3 
               Влизане в сила
            
            
               Настоящият регламент влиза в сила в деня след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 24.3.2021 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        ОВ L 331, 15.12.2010 г., стр. 84.
               
               
                  
                     (2)
                  
                        Делегиран регламент (ЕС) № 1003/2013 на Комисията от 12 юли 2013 г. за допълнение на Регламент (ЕС) № 648/2012 на Европейския парламент и на Съвета по отношение на таксите, начислявани от Европейския орган за ценни книжа и пазари на регистрите на трансакции.
               
               
                  
                     (3)
                  
                        Делегиран регламент (ЕС) 2019/360 на Комисията от 13 декември 2018 г. за допълнение на Регламент (ЕС) 2015/2365 на Европейския парламент и на Съвета по отношение на таксите, начислявани от Европейския орган за ценни книжа и пазари на регистрите на трансакции.
               
               
                  
                     (4)
                  
                        Регламент (ЕС) № 648/2012 на Европейския парламент и на Съвета от 4 юли 2012 г. относно извънборсовите деривати, централните контрагенти и регистрите на трансакции.
               
               
                  
                     (5)
                  
                        Регламент (ЕС) 2015/2365 на Европейския парламент и на Съвета относно прозрачността при сделките за финансиране с ценни книжа и при повторното използване.
               
               
                  
                     (6)
                  
                        ОВ L 141, 28.5.2019 г., стр. 42.
               
               
                  
                     (7)
                  
                        Стр. 54 от 
                  работната програма на ЕОЦКП за 2021 г.
                   (на английски език).
               
               
                  
                     (8)
                  
                        ОВ L 201, 27.7.2012 г., стр. 1. 
               
               
                  
                     (9)
                  
                        ОВ L 337, 23.12.2015 г., стр. 1.